[bookmark: _GoBack]Vendim
Nr.261, datë 17.3.2010

Për përcaktimin e tarifës dhe të rregullave për pagimin e saj, në një procedurë ankimimi, pranë komisionit të prokurimit publik

Në mbështetje të nenit 100 të Kushtetutës dhe të pikës 10 të nenit 63 të ligjit nr.9643, datë 20.11.2006 “Për prokurimin publik”, të ndryshuar, me propozimin e Ministrit të Shtetit për Reformat dhe Marrëdhëniet me Kuvendin, Këshilli i Ministrave

Vendosi:

1.Ankesa e paraqitur në rrugë elektronike, pranë Komisionit të Prokurimit Publik (KPP), nga çdo person që ka ose ka pasur një interes të ligjshëm në një procedurë prokurimi, në përputhje me kërkesat e përcaktuara në ligjin nr.9643, datë 20.11.2006 “Për prokurimin publik”, të ndryshuar, duhet të përmbajë dokumentin bankar, që vërteton pagesën paraprake të tarifës përkatëse.
2.Përjashtimisht, kur legjislacioni në fuqi parashikon një mjet tjetër komunikimi, ankesa e paraqitur pranë KKP-së shoqërohet me dokumentin bankar, që vërteton pagesën paraprake të tarifës përkatëse në numër të llogarisë të KPP-së.
3.Për shqyrtimin e ankesës nga KPP-ja, përcaktohet kjo tarifë pagese, e cila është 0,5% e vlerës së fondit limit në procedurën e prokurimit, që ankimohet.
4.Parapagimi i tarifës nga ankuesi përbën element të domosdoshëm për paraqitjen e ankesës, ndërsa moskryerja e tij përbën shkak për mospranimin e ankesës nga KPP-ja.
5.Pagesa e tarifës i kthehet ankimuesit, kur, në fund të procesit të ankimit, ankesa e tij pranohet.
Kur ankesa nuk pranohet të ardhurat e arkëtuara nga tarifa e ankimimit të derdhen 100 për qind në Buxhetin e Shtetit.
6.Ngarkohen Ministria e Financave dhe Komisioni i Prokurimit Publik për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Vendim
Nr.270, datë 21.4.2010

Për një shtesë fondi në buxhetin e vitit 2010, miratuar për ministrinë e integrimit, për pagesën e fondeve të mbajtura nga komisioni europian për disa projekte, të financuara nga programi cards, me përfitues ministrinë e integrimit

Në mbështetje të nenit 100 të Kushtetutës, të neneve 5 e 45 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë” dhe të nenit 13 të ligjit nr.10 190, datë 26.11.2009 “Për buxhetin e vitit 2010”, me propozimin e Ministrit të Integrimit, Këshilli i Ministrave

Vendosi:

1.Ministrisë së Integrimit, në buxhetin e miratuar  për  vitin  2010,  t’i  shtohet  fondi 25 250 000 (njëzet e pesë milionë e dyqind e pesëdhjetë mijë) lekë, për pagesën e fondeve të mbajtura nga Komisioni Europian për disa projekte, të financuara nga programi CARDS, me përfitues Ministrinë e Integrimit.
2.Ky fond të përballohet nga fondi rezervë i Buxhetit të Shtetit.
3.Ngarkohen Ministria e Integrimit dhe Ministria e Financave për zbatimin e këtij vendimi.
Ky vendim hyn në fuqi menjëherë.

Kryeministri
Sali Berisha

Vendim
Nr.276, datë 26.4.2010

Për një ndryshim në vendimin nr.22, datë 19.1.2010 të këshillit të ministrave “Për një shtesë fondi në buxhetin e vitit 2010, miratuar për kryeministrinë”

Në mbështetje të nenit 100 të Kushtetutës, të neneve 5 e 45 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë”, dhe të ligjit nr.10 190, datë 26.11.2009 “Për buxhetin e vitit 2010”, me propozimin e Ministrit për Inovacionin dhe Teknologjinë e Informacionit e të Komunikimit, Këshilli i Ministrave

Vendosi:

1.Pika 1 e vendimit nr.22, datë 19.1.2010 të Këshillit të Ministrave, ndryshohet, si më poshtë vijon:
“1. Kryeministrisë, në buxhetin e miratuar për vitin 2010, zëri “Shpenzimet korrente”, t’i shtohet fondi prej 80 000 000 (tetëdhjetë milionë) lekësh, për përballimin e shpenzimeve për shërbimet e kërkimit në fushën ligjore dhe lobizmit, të cilat do të shërbejnë për thithjen e fondeve nga programet e ndihmës së huaj, përfshi dhe kompaktin nga Koorporata e Sfidës së Mijëvjeçarit, si dhe për investimet e huaja direkte nga SHBA dhe bota, në fushën ekonomike.”.
2.Ky fond të përballohet nga fondi rezervë i Buxhetit të Shtetit.
3.Ngarkohen Ministria e Financave dhe Kryeministria për zbatimin e këtij vendimi.
Ky vendim hyn në fuqi menjëherë.

Kryeministri
Sali Berisha
















UDHËZIM 
Nr.11, datë 1.4.2010

PËR FONDIN E ZHVILLIMIT TË RAJONEVE

Në mbështetje të pikës 4 të nenit 102 të Kushtetutës, në mbështetje të aneksit nr.3 të ligjit nr.10190, datë 26.11.2009 “Për buxhetin e vitit 2010”, të pikës 12 të vendimit të Këshillit të Ministrave nr.135, datë 3.2.2010 “Për përcaktimin e kritereve për ndarjen e fondit për zhvillimin e rajoneve”  Ministri i Financave


UDHËZON:

I. TË PËRGJITHSHME 
1. Fondi për zhvillimin e rajoneve përbëhet nga:
- Granti konkurrues për infrastrukturën rrugore vendore;
- Granti konkurrues për arsimin;
- Granti konkurrues për shëndetësinë;
- Granti konkurrues për ujësjellës kanalizime;
- Granti konkurrues për ndërtim tregjesh agro-ushqimor dhe thertoresh;
- Granti konkurrues për ujitjen dhe kullimin;
- Granti konkurrues për pyllëzimin;
- Granti konkurrues për objekte kulturore.
2. Për efekt të këtij udhëzimi, termi rajon përputhet me termin  qark.
3. Rolin e sekretariatit të përgjithshëm të Komitetit për Zhvillimin e Rajoneve e kryen Departamenti i Bashkërendimit të Strategjive dhe Koordinimit të Ndihmës së Huaj (DEBASKON), pranë Këshillit të Ministrave.
4. 4. Rolin e sekretariatit teknik në Ministrinë e Financave e luan Drejtoria e Përgjithshme e Buxhetit.Rolin e Sekretariatit Teknik në Ministrinë e Financave e luan Drejtoria e Përgjithshme e Buxhetit.
APLIKIMI PËR FONDIN E ZHVILLIMIT TË RAJONEVE
5. Njësitë e qeverisjes vendore dhe universitetet (për investimet e tyre) aplikojnë për fonde sipas formatit nr.1 (shtojca 2) bashkëlidhur këtij udhëzimi, duke i dërguar projektet e tyre në rrugë zyrtare, deri në datën 15 maj 2010 në: 
- Fondin Shqiptar të Zhvillimit për objektet e infrastrukturës rrugore vendore;
- Ministrinë e Arsimit dhe Shkencës për objektet arsimore;
- Ministrinë e Shëndetësisë për objektet shëndetësore;
- Ministrinë e Punëve Publike, Transportit dhe Telekomunikacionit për objektet e ujësjellës-kanalizimeve;
- Ministrinë e Bujqësisë, Ushqimit dhe Mbrojtjes së Konsumatorit për objektet ndërtim tregjesh agro-ushqimore, thertoresh dhe objekte për ujitje/kullim;
- Ministrinë e Turizmit, Kulturës, Rinisë dhe Sporteve për objektet kulturore;
- Ministrinë e Mjedisit, Pyjeve dhe Administrimit të Ujërave për objektet e pyllëzimit.
6. Njësitë e qeverisjes vendore dhe universitetet duhet të dërgojnë një kopje të letrës së aplikimit (vetëm shkresën përcjellëse, pa projektin) në këshillin e qarkut përkatës dhe në sekretariatin e përgjithshëm të Komitetit për Zhvillimin e Rajoneve. 
7. Projektet e paraqitura nga njësitë e qeverisjes vendore dhe universitetet janë të vlefshme vetëm për vitin buxhetor aktual.



II. PROCESI I ADMINISTRIMIT DHE VLERËSIMIT TË APLIKIMEVE PËR FONDIN E ZHVILLIMIT TË RAJONEVE
i) Për projektet në vazhdim
8. Ministritë e linjës dhe Fondi Shqiptar i Zhvillimit përgatisin një listë të vlerave të mbetura për financim të të gjitha projekteve në vazhdim, të financuara nga skema e grantit konkurrues, sipas pikës 6 të vendimit të Këshillit të Ministrave nr.135, datë 3.2.2010, të cilën ia përcjellin sekretariatit teknik në Ministrinë e Financave, brenda datës 5 prill 2010, sipas formatit nr.2 (shtojca 2), (në rrugë elektronike dhe shkresë zyrtare).
9. Sekretariati teknik i Ministrisë së Financave përgatit raportet përkatëse mbi detyrimet për t’u paguar, në bazë të informacionit të ministrive të linjës dhe Fondit Shqiptar të Zhvillimit, dhe i dërgon pranë sekretariatit të përgjithshëm të Komitetit për Zhvillimin e Rajoneve brenda datës 10 prill 2010. Vendimi në lidhje me fondin që i akordohet financimit të projekteve në vazhdim merret nga Komiteti për Zhvillimin e Rajoneve, brenda datës 15 prill 2010.
ii) Për projektet e reja
10. Çdo ministri linje brenda strukturës ekzistuese krijon një sekretariat teknik për administrimin e fondit të zhvillimit të rajoneve. 
11. Sekretariatet teknike në ministritë e linjës përgatisin metodologjitë përkatëse për të kryer vlerësimin teknik të projekteve, të cilat miratohen me urdhër ministri brenda datës 30 prill 2010. Një kopje e urdhrit të ministrit depozitohet pranë sekretariatit të përgjithshëm të fondit për zhvillimin e rajoneve dhe sekretariatit teknik në Ministrinë e Financave. 
12. Ministritë e linjës dhe Fondi Shqiptar i Zhvillimit, të përmendura në pikën 8 të këtij udhëzimi, mbështetur në kriteret e përcaktuara në vendimin e Këshillit të Ministrave nr.135, datë 3.2.2010 “Për përcaktimin e kritereve për ndarjen e fondit për zhvillimin e rajoneve” bëjnë një vlerësim të projekteve sipas kritereve në pikën 18 të këtij udhëzimi. 
13. Ministritë e linjës dhe Fondi Shqiptar i Zhvillimit, kur aplikimi ka mangësi formale (në paraqitje) i kërkojnë njësisë së qeverisjes vendore zyrtarisht plotësimin e mangësive të aplikimit brenda një afati prej 10 ditësh nga data e paraqitjes së aplikimit zyrtar. Në rast të mosplotësimit brenda afatit të mangësive të konstatuara, ministritë e linjës dhe FSHZH kryejnë skualifikimin e aplikimit dhe njoftojnë zyrtarisht njësinë përkatëse të qeverisjes vendore, duke paraqitur edhe arsyetimin e skualifikimit.
14. Këshillat e qarqeve paraqesin në sekretariatin e përgjithshëm dhe sekretariatin teknik të Ministrisë së Financës prioritetet e investimeve, sipas fushave përkatëse, sipas formatit nr.3 (shtojca 2) bashkëlidhur këtij udhëzimi, brenda datës 15 maj 2010.
15. Ministria e Brendshme paraqet pranë sekretariatit të përgjithshëm të Komitetit për Zhvillimin e Rajoneve, prioritetet e zhvillimit në nivel vendor në përputhje me strategjitë e zhvillimit të qarqeve, brenda datës 15 maj 2010.
16. Lista e projekteve të vlerësuara dhe të pranuara me të dhëna të plota tekniko-ekonomike, si edhe lista e projekteve të skualifikuara, përcillen (në rrugë elektronike dhe shkresë zyrtare) nga institucionet e përmendura në pikën 8 të këtij udhëzimi në sekretariatin e përgjithshëm të Komitetit për Zhvillimin e Rajoneve dhe sekretariatin teknik në Ministrinë e Financave, sipas udhëzimit për përgatitjen e buxhetit, brenda datës 30 qershor 2010. 
17. Sekretariati teknik në Ministrinë e Financave përgatit materialin përmbledhës për listën e projektpropozimeve për çdo qark dhe ia përcjell sekretariatit të përgjithshëm të Komitetit për Zhvillimin e Rajoneve. Materiali përmbledhës shoqërohet me:
a) analizën dhe vlerësimin për nivelin e mbledhjes së taksave dhe tarifave vendore nga njësitë e qeverisjes vendore, 
b) analizën dhe vlerësimin e kriterit të përfitimit të investimeve në katër vitet e fundit.

III. KRITERET E VLERËSIMIT TË FONDIT TË ZHVILLIMIT TË RAJONEVE
18. Kriteret e shpërndarjes së fondeve për zhvillimin e rajoneve midis projekteve të njësive vendore brenda qarkut janë: 
- Shkalla e përputhshmërisë me përparësitë/strategjitë vendore dhe/ose të zhvillimit të qarkut dhe në nivel kombëtar. Vlerësimi për këtë kriter është 20 pikë.
Ky kriter pasqyron se sa lidhen me prioritetet e strategjive të zhvillimit lokal ose prioritetin e investimeve të miratuar nga këshilli i njësisë se qeverisjes vendore, projektet e propozuara, si dhe se sa këto përputhen me strategjinë e zhvillimit të qarkut dhe atë në nivel kombëtar. Brenda këtij kriteri përfshihen këto nënkritere duke i ndarë në përparësi: 
i) shumë të rëndësishme, vlerësohet me 20 pikë;
ii) të rëndësishme, vlerësohet me 15 pikë;
iii) përparësi të nivelit mesatar, vlerësohet me 10 pikë.
Ky informacion do t’i ofrohet Komitetit nëpërmjet relacioneve shpjeguese, me shkrim, të pasqyruara në aplikimet e njësive vendore, si dhe në relacionet e vlerësimeve të Fondit Shqiptar të Zhvillimit dhe të ministrive të linjës.
- Shkalla e ndikimit në reduktimin e varfërisë dhe të rritjes së aksesit në shërbimet bazë. Vlerësimi për këtë kriter është 25 pikë. Ky kriter do të vlerësohet mbështetur në të dhënat dhe raportet zyrtare të INSTAT-it për nivelin e varfërisë mes qarqeve dhe atë të njësive të qeverisjes vendore brenda qarkut. Llogaritja e këtij kriteri do të mbështetet në nivelin e varfërisë të certifikuar nga INSTAT-i për çdo qark, duke konsideruar veçmas qytetin e Tiranës. Në varësi të kësaj ndarjeje përdoren koeficientët 1-4, ku koeficienti 4  përfaqëson rajonin që ka nivelin më të lartë të varfërisë dhe kështu me radhë deri në koeficientin 1, i cili përfaqëson nivelin më të ulët të varfërisë.
- Numri i përfituesve në mënyrë të drejtpërdrejtë dhe/ose të tërthortë nga projekti. Vlerësimi për këtë kriter është 15 pikë. Ky kriter vlerësohet në varësi të numrit të banorëve që përfitojnë në mënyrë të drejtpërdrejtë dhe/ose të tërthortë. 
- Ndikimi i projektit në më shumë se një njësi vendore në rastin e projekteve të investimeve në infrastrukturën rrugore vendore, vlerësohet me 15 pikë. Ky kriter vlerëson nëse projekti i investimit përfaqëson interesat e më shumë se dy njësive vendore. Kriteri inkurajon ato projekte që prekin më shumë se një njësi vendore, pasi ndikojnë në një numër më të madh banorësh, si dhe në konsolidimin e strukturës ekonomike të zonave apo qarqeve të ndryshme. Ky kriter përfshin projekte që prekin:
i) dy njësi vendore, duke u vlerësuar me 5 pikë,
ii) dy deri në katër njësi vendore, duke u vlerësuar me 10 pikë,
iii) mbi katër njësi vendore, duke u vlerësuar me 15 pikë.
- Cilësia e projekteve teknike të propozuara nga njësitë e qeverisjes vendore vlerësohet me 5 pikë. Ky kriter nënkupton, se projektet që teknikisht janë  detajuar saktë dhe qartë, do të stimulohen për financim.
- Niveli i  mbledhjes së taksave dhe tarifave vendore, që vlerësohet me 10 pikë. Ky kriter synon inkurajimin e njësive vendore në mbledhjen e taksave dhe tarifave vendore dhe ndahet në disa nënkritere, bazuar në të dhënat e mbledhjes së të ardhurave nga taksat dhe tarifat vendore të dy viteve të fundit, duke i renditur në:
i) Njësi të cilat kanë mundësi potenciale të larta fiskale në mbledhjen e të ardhurave nga taksat dhe tarifat vendore. Për këto njësi si kriter është tendenca për rritje mbi 20 % e të ardhurave dhe pesha e të ardhurave mbi 50 % e buxhetit njësisë. Vlerësimi është 10 pikë.
ii) Njësi që kanë mundësi për rritjen e të ardhurave nga taksat dhe tarifat vendore. Për këto njësi, kriter është tendenca për rritje mbi 10 % të të ardhurave dhe  pesha e të ardhurave mbi  40 % e buxhetit njësisë. Vlerësimi është 7 pikë.
iii) Njësi që kanë mundësi të kufizuar në rritjen e të ardhurave nga taksat dhe tarifat vendore. Për këto njësi, kriter është tendenca për rritje mbi  5 % dhe  pesha e të ardhurave mbi 10 % e buxhetit të vetë njësisë. Vlerësimi është 5 pikë.


- Niveli i bashkëfinancimit nga njësitë e qeverisjes vendore apo fondet e donatorëve vlerësohet me 10 pikë. Ky kriter përfshin tri shkallë, sipas nivelit të bashkëfinancimit, të cilat nënkuptojnë: 
i) 30% e vlerës së projektit, vlerësohet me 10 pikë,
ii) 20% e vlerës së projektit, vlerësohet me 7 pikë, 
iii) 10% e vlerës së projektit, vlerësohet me 5 pikë.
IV. VENDIMET E KOMITETIT TË ZHVILLIMIT TË RAJONEVE DHE MONITORIMI I FONDIT TË ZHVILLIMIT TË RAJONEVE 
19. Vendimet e Komitetit të Zhvillimit të Rajoneve, për projektet që do të financohen, përcillet nga sekretariati i përgjithshëm për sekretariatin teknik të Ministrisë së Financave, i cili procedon për veprim, duke:
a) çelur fondin e akorduar për investimet sipas vendimeve të Komitetit për Zhvillimin e Rajoneve;
b) njoftuar ministritë e Linjës mbi vendimin e Komitetit të Zhvillimit të Rajoneve;
c) njoftuar njësitë e qeverisjes vendore për investimet e akorduara për infrastrukturën rrugore vendore.
20. Monitorimi i realizimit të fondit të zhvillimit të rajoneve do të bëhet nga ministritë përfituese dhe Fondi Shqiptar i Zhvillimit. Raportet për ecurinë e zbatimit të projekteve të akorduara njësive të qeverisjes vendore nga fondi për zhvillimin e rajoneve do të dërgohen në Ministrinë e Financave, sipas afateve të përcaktuara në udhëzimin për zbatimin e buxhetit.
Ky udhëzim hyn në fuqi menjëherë.


MINISTRI i financave
Ridvan Bode

Shtojcë 1: KALENDARI I PROCESIT TË FONDIT TË ZHVILLIMIT TË RAJONEVE

	Muaji
	Data e afatit
	Institucioni përgjegjës
	Veprimi

	i. Për projektet në vazhdim 2010

	Prill
	5
	Ministritë e linjës dhe Fondi Shqiptar i Zhvillimit
	Dërgojnë vlerësimet për projektet për financim nga skema e grantit konkurrues (projekte në vazhdimësi) pranë sekretariatit teknik.

	Prill
	10
	Sekretariati Teknik në Ministrinë e Financave
	Paraqet pranë sekretariatit të përgjithshëm të fondit për zhvillimin e rajoneve raportin mbi projektet për financim nga granti konkurues (projekte në vazhdimësi).

	Prill
	15
	Komiteti i Zhvillimit të Rajoneve
	Miraton projektet për financim nga granti konkurrues (projekte në vazhdimësi).

	ii. Për projektet e reja 2010

	Prill
	Deri 10 prill
	Ministritë e linjës
	Kryen llogaritjen përkatëse për ndarjen e fondeve mes qarqeve. Paraqesin me shkrim sekretariatit teknik në Ministrisë së Financave shpërndarjen e fondeve.

	Prill
	20
	Sekretariati teknik në Ministrinë e Financave 
	Kryen kontrollin përkatës dhe paraqet vlerësimin tek sekretariati i përgjithshëm i Komitetit për Zhvillimin e Rajoneve. Dërgon vërejtjet mbi saktësinë e llogaritjes së kritereve të pikës 2 të këtij udhëzimi, duke kërkuar rishikimin dhe rivlerësimin nga ana e ministrisë së linjës.

	Prill
	20
	Sekretariati Teknik në Ministrinë e Financave
	Dërgimi me shkrim i ndarjes së këtij fondi në sekretariatin e përgjithshëm të Komitetit për Zhvillimin e Rajoneve.

	Prill
	30
	Ministritë e linjës dhe FSHZH
	Hartojnë dhe miratojnë me urdhër ministri metodologjitë për vlerësimin teknik të projekteve teknike të njësive të qeverisjes vendore. Depozitojnë urdhërin përkatës të ministrit për metodologjinë, pranë sekretariatit të përgjithshëm të Fondi për Zhvillimin e Rajoneve (FZHR) dhe sekretariatit teknik të Ministrisë së Financave

	Maj
	15
	Njësitë e qeverisjes vendore (bashkitë, komunat)
	Dërgojnë aplikimin për projekte për financim nga fondi për zhvillimin e rajoneve

	Maj
	15
	Këshillat e qarqeve
	Paraqesin në sekretariatet teknike të ministrive të linjës prioritetet e investimeve sipas fushave përkatëse që ministritë mbulojnë.

	Maj
	15
	Ministria e Brendshme
	Paraqet pranë Sekretariatit të Përgjithshëm përparësitë e zhvillimit në nivel vendor.

	Qershor
	deri më 30
	Ministritë e linjës dhe Fondi Shqiptar i Zhvillimit
	Kryen vlerësimin e aplikimeve të projekteve dhe dërgojnë listën e plotë të projekteve të vlerësuara dhe të pranuara, me të dhëna të plota tekniko-ekonomike (në rrugë elektronike dhe shkresë zyrtare), si dhe të projekteve të skualifikuara, në sekretariatin e përgjithshëm të Komitetit për Zhvillimin e Rajoneve dhe sekretariatin teknik në Ministrinë e Financave.

	Korrik
	1-15
	Sekretariati i Përgjithshëm i Komitetit për Zhvillimin e Rajoneve
	Përgatit analizën dhe materialet për Komitetin e Zhvillimit të Rajoneve.

	Korrik 
	15-30
	Komiteti i Zhvillimit të Rajoneve
	Miraton projektet për t’u financuar nga Fondi i Zhvillimit të Rajoneve





Shtojcë II: FORMATET E APLIKIMIT

FORMATI Nr. 1

1. Aplikuesi (emri i bashkisë/komunës apo universitetit)			
2. Fusha e aplikimit					
3. Paraqitja e projektit të investimit				

	Titulli i projektit
	

	Rendi prioritar
	Paraqisni duke i vendosur një numër rendor, në rastet e aplikimit të më shumë se për një projekt në një fushë, nga një njësi e qeverisjes vendore (numri 1 për shumë prioritar, numri 2 për më pak prioritar, e kështu me radhë).

	Qëllimi dhe objektivat
	Të paraqiten qëllimi dhe objektivat e projektit

	Përputhshmëria me dokumentet strategjikë vendore dhe rajonale
	Të paraqitet dhe specifikohet nëse projekti është:
- pjesë e strategjisë vendore (të bashkisë apo komunës),
- pjesë e strategjisë së zhvillimit të qarkut,
- pjesë e planeve të investimeve kapitale të njësisë së qeverisjes vendore,
- pjesë e një plani zhvillimor strategjik (të specifikohet se ç’lloj plani).
Për të gjitha rastet më sipër të cilësohet viti i miratimit të dokumentit strategjik apo planit, si dhe të citohet dokumenti.

	Përshkrimi i projektit
	Të përshkruhet se ku konsiston projekti; cilat janë problemet që adreson; cila është vendndodhja e objektit të investimit.

	Numri i përfituesve të drejtpërdrejtë apo të tërthortë të projektit
	Të paraqitet se sa është popullsia që përfiton drejtpërdrejt dhe tërthorazi nga projekti.

	Statusi aktual i projektit
	Të përshkruhet statusi aktual i projektit duke paraqitur nëse projekti:
- ka vendim për miratimin e projektit nga ana e këshillit të njësisë vendore (komunës/qarkut/bashkisë),
- ka vendim të KRRT së bashkisë apo qarkut për miratimin e projektit,
- është përfshirë në listën e miratuar nga këshilli i njësisë vendore për financim (kur është parashikuar bashkëfinancimi),
- është miratuar nga këshilli përkatës i njësisë vendore vendndodhja e objektit.

	Analiza e financimit
	Të përshkruhet dhe analizohet nëse njësia vendore do të ketë nga ky projekt:
- kosto për mirëmbajtjen (nëse do të ketë sa parashikohen, si do të sigurohen etj.),
- të ardhura/përfitim të mundshëm nga tarifat dhe taksat për vënien në përdorim/shfrytëzim të objektit të investimeve (nësa do të ketë, cilat do të jenë, si do të menaxhohen etj.).


	Përmbajtja e projektit të propozuar
	Të sqarohet nëse projekti përmban:
- Projektin teknik,
- Preventivin,
- Argumentimin teknik,
- Përllogaritje/parashikim të kostove të mirëmbajtjes së investimit.

	Afati i fillimit
	

	Afati i përfundimit
	



4. Kostoja e projektit

	
	Vlera në lekë (000 lekë)

	a.Kostoja që kërkohet (*) të financohet nga Fondi për Zhvillimin e Rajoneve.
	

	b.Kontributi në rast bashkëfinancimi nga njësia e qeverisjes vendore
	

	c.Kosto totale e projektit
	


(*) Në rast se projekti nuk ka bashkëfinancim, kostoja që kërkohet është e njëjtë me koston totale të projektit. 

FORMATI NR. 2

	Titulli Projektit
	Viti i fillimit
	Viti i përfundimit të projektit
	Shuma totale e projektit
(lekë)
	Vlera e disbursuar
(lekë)
	Diferenca e fondeve të nevojshme për ta përmbyllur projektin (lekë).

	
	
	
	
	
	

	
	
	
	
	
	



FORMATI NR. 3 

	Fushat
	Vlerësimi
Të renditen prioritetet, fushat prioritare nga 1 deri tek 10 (1=prioriteti më i rëndësishëm; deri në 10- më pak i rëndësishëm)
	Zonat prioritare
Të paraqiten bashkitë/komunat që kanë investime prioritare për qarkun në këto fusha

	Infrastruktura rrugore vendore
	
	

	Arsimi bazë
	
	

	Arsimi i mesëm
	
	

	Arsimi i lartë
	
	

	Shëndetësia
	
	

	Objektet kulturore
	
	

	Ujësjellës- kanalizime
	
	

	Ndërtim tregjesh agro-ushqimore dhe thertoresh
	
	

	Ujitja dhe kullimi
	
	

	Pyllëzimi
	
	



Të paraqitet një përshkrim i shkurtër narrativ prej maksimumi 2 faqesh, mbi prioritetet e investimeve të qarkut, bazuar në strategjitë e zhvillimit të qarkut, planet e zhvillimit të qarkut, apo dokumente të tjera strategjikë të hartuara. 

